**ELŐTERJESZTÉS**

**Kőszeg Város Önkormányzata Képviselő-testülete**

**2024. december 17-i ülésének**

**……./a. napirendi pontjához**

**Tisztelt Képviselő-testület!**

A Magyar Közlöny 2024. évi 119. számában megjelent a Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) módosításáról szóló 2024. évi LVIII. törvény, amely értelmében megváltoztak a polgármester illetményének és költségtérítésének megállapítására vonatkozó szabályok is.

Az Mötv. 71. §-a eddig a polgármesterek illetményét a megyei jogú városok polgármesterének az illetményéhez viszonyítva rendelte megállapítani. Az új törvény szerint viszont azt a Központi Statisztikai Hivatal által hivatalosan közzétett, – a tárgyévet megelőző évnek a január első napjától december utolsó napjáig tartó időszakára vonatkozó, a legalább 5 főt foglalkoztató vállalkozásoknál, a költségvetési intézményeknél és a foglalkoztatás szempontjából jelentős nonprofit szervezeteknél teljes munkaidőben alkalmazásban állók bruttó átlagkeresetére vonatkozó – nemzetgazdasági havi átlagos bruttó kereset (a továbbiakban nemzetgazdasági átlagkereset) alapján kell meghatározni.

A 2023. évi nemzetgazdasági átlagkereset a KSH által kiadott adatok szerint 589.114 Ft.

Az Mötv. módosított, 71.§ (3) bekezdése f) pontja értelmében a 10.0001-30.000 fő közötti lakosságszámú település esetében a polgármester illetménye a nemzetgazdasági átlagkereset háromszorosa, azaz 1 767.344.- Ft.

A közszolgálati tisztviselőkről szóló 2011. évi CXCIX. törvény (a továbbiakban: Kttv.) 131. § (1) bekezdésében foglaltak értelmében az illetményt száz forintra kerekítve kell megállapítani, mely szabályozásra a főállású polgármester illetményének képviselő-testület általi megállapításánál figyelemmel kell lenni.

A polgármester illetménye a módosított és fentebb ismertetett jogszabályi rendelkezések alapján tehát 1.767.300,-Ft - száz forintra kerekítve.

Változatlan az Mötv. 71. § (6) bekezdése, mely szerint a polgármester havonta az illetményének 15%-ában meghatározott összegű költségtérítésre jogosult. Ennek értelmében az új szabályok szerint polgármester úr számára 265.095 Ft-ban kell megállapítani a költségtérítését.

A polgármesterek illetményének újbóli meghatározására vonatkozóan a törvény előírja, hogy azt 2024. október 1. időponttól kell alkalmazni, ezért az alakuló ülésen hozott, 146/2024. (X. 8.) határozatát a képviselő-testületnek vissza kell vonni és az új szabályok figyelembevételével kell Básthy Béla polgármester úr illetményéről és költségtérítéséről döntést hozni.

Változatlan az a szabály is, amely a főállású polgármesterek foglalkoztatására vonatkozik, azaz a Kttv. rendelkezéseit is alkalmazni kell rá az idegennyelv-tudási pótlékra vonatkozóan.

Német felsőfokú C típusú nyelvvizsga esetében a pótlék összege továbbra is az illetményalap 100 százaléka. Az illetményalap összegét évente az állami költségvetésről szóló törvény állapítja meg, amelyet még az Országgyűlés nem fogadott el, ezért polgármester úr idegennyelv tudási pótlékát a jelenlegi illetményalappal számolva (38.650,- Ft), az alakuló ülésen elfogadott határozat 3. pontjában meghatározott változatlan összegben kell meghatározni.

Tájékoztatom a Tisztelt Képviselő-testületet, hogy az Mötv. 71. §-a kiegészült egy (4a) bekezdéssel is, amely értelmében a nemzetgazdasági átlagkereset alapján számított illetményre a polgármester a tárgyév július 1-jétől jogosult, ezért polgármester úr illetményét fenti időpontnak megfelelően a nemzetgazdasági átlagkereset alapján évente kell megállapítani.

Mivel a képviselő-testületnek sem a polgármester illetményének, sem költségtérítésének, sem idegennyelv tudási pótlákának megállapításában nincs mérlegelési joga, kérem a T. Képviselő-testületet, hogy a határozati javaslatok jóváhagyásával hozza meg a törvényes döntését.

**Kőszeg, 2024. december 6.**

**Dr. Zalán Gábor s.k.**

**jegyző**

**I. HATÁROZATI JAVASLAT**

Kőszeg Város Önkormányzatának Képviselő-testülete a 146/2024. (X. 8.) határozatát visszavonja.

**II. HATÁROZATI JAVASLAT**

1. Kőszeg Város Önkormányzatának Képviselő-testülete Básthy Béla polgármester illetményét 2024. október 1. napjától havonta 1 767.300.- Ft-ban állapítja meg.

2. Kőszeg Város Önkormányzatának Képviselő-testülete Básthy Béla polgármester részére 2024. október 1. napjától havi 265.095 Ft költségtérítést állapít meg.

3. Kőszeg Város Önkormányzatának Képviselő-testülete Básthy Béla polgármester részére 2024. október 1. napjától a komplex felsőfokú nyelvvizsgának minősülő végzettsége után havonta Magyarország éves központi költségvetéséről szóló törvényben meghatározott – 2024. évben 38.650,- Ft – illetményalap 100 százalékának megfelelő idegennyelv-tudási pótlékot állapít meg.

**Felelős a bejelentésért:** Dr. Zalán Gábor jegyző.

**Határidő:** azonnal.