**ELŐTERJESZTÉS**

**Kőszeg Város Önkormányzata Képviselő-testülete**

**2024. december 17-i ülésének**

**... napirendi pontjához**

Tisztelt Képviselő-testület!

Kőszeg Város Önkormányzata Képviselő-testületének a fizető parkolók működésének rendjéről szóló 16/2015. (VI.26.), valamint a belváros gépjármű-közlekedésének szabályairól szóló 3/2019. (III.8.) önkormányzati rendeleteinek felülvizsgálatát végeztük el.

Indokolás:

Kőszeg Város Önkormányzata Képviselő-testületének a fizető parkolók működésének rendjéről szóló 16/2015. (VI.26.) önkormányzati rendeletének (a továbbiakban: Parkolási Rendelet) legutóbbi felülvizsgálatát követően a gyakorlati tapasztalatok alapján módosításra teszünk javaslatot.

A legutóbb 2023. évben történt módosítás eredményeként kialakult két parkolási övezet közül a „zöld” övezetben a díjköteles várakozási terület közé további parkolókat javaslunk bevonni a Liszt Ferenc utcában és a Petőfi téren.

A Kőszegi Városüzemeltető Kft., mint parkolási közszolgáltató kimutatása alapján megállapítást nyert, hogy egyes bérlettípusok megváltására nem, vagy minimálisan mutatkozott igény az elmúlt években. Ennek következtében egyes bérlettípusokat kivezettünk, illetve más bérlettípusokkal vontunk össze a díjtételek emelése mellett. A korábbi lakóhely alapján megváltható lakossági bérletet is besoroltuk a parkolási övezetek szerinti bérletek közé, mely lehetővé teszi a lakóhelyhez legközelebb eső parkolóhely használatán felül az adott övezetbe tartozó további parkolók igénybevételét is.

Kivezettük – a szálláshelybérletek kivételével – a papír alapú bérletek alkalmazását, ezzel egyszerűsödni fog az üzemeltetőt terhelő adminisztráció.

A belváros gépjármű-közlekedésének szabályairól szóló 3/2019. (III.8.) önkormányzati rendelet módosítása az ugyancsak módosuló Parkolási Rendelettel történő összhang megteremtése miatt indokolt, valamint ezen túl a rendelet hatályát kiterjesztettük a Hegyalja utcára is.

A fentieken túl a rendeletmódosítást nem érintve tájékoztatásul ismertetjük a Jurisich Miklós Gimnázium vezetésének kérését arra vonatkozóan, hogy a gimnázium előtt lévő parkoló használata a jövőben kizárólag az intézmény dolgozói számára legyen biztosított. A kérésnek eleget téve a parkolóban közlekedési táblát kívánunk kihelyezni.

Kérem a Tisztelt Képviselő-testületet, hogy az előterjesztést megtárgyalni és rendeletmódosítást elfogadni szíveskedjen.

Kőszeg, 2024. december 10.

A polgármester nevében:

**Németh Ildikó s.k.**

városüzemeltetési osztályvezető

   

**TERVEZET**

**Kőszeg Város Önkormányzata Képviselő-testületének**

**……/2024.(XII…) önkormányzati rendelete**

**a fizető parkolók működésének és igénybevételének rendjéről szóló 16/2015. (VI. 26.) önkormányzati rendelet és a belvárosi gépjármű-közlekedésének szabályairól**

**szóló 3/2019. (III. 8.) önkormányzati rendelet módosításáról**

Kőszeg Város Önkormányzatának Képviselő-testülete az 1-4.§ és 9.§ tekintetében a közúti közlekedésről szóló 1988. évi I. törvény 48. § (5) bekezdésében kapott felhatalmazás alapján, az Alaptörvény 32. cikk (1) bekezdés a) pontjában és a Magyarország helyi önkormányzatairól szóló 2011. évi CLXXXIX. törvény 13. § (1) bekezdésében meghatározott feladatkörében, a 5-9.§ tekintetében az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés a) pontjában és a Magyarország helyi önkormányzatairól szóló 2011. évi CLXXXIX. törvény 13. § (1) bekezdésében meghatározott feladatkörében eljárva a következőket rendeli el:

**1.§**

Kőszeg Város Önkormányzata Képviselő-testületéneka fizető parkolók működésének és igénybevételének rendjéről szóló 16/2015. (VI. 26.)önkormányzati rendelete (a továbbiakban: Parkolási Rendelet) 5-7. §-a helyébe a következő rendelkezés lép:

„5. § (1) A fizetendő várakozási díjak mértékét a 2. melléklet tartalmazza.

(2) A díjköteles várakozási területeket előre megváltott parkolójeggyel, bérlettel, mobiltelefonos díjfizetéssel, továbbá a kedvezményt vagy díjmentességet igazoló okirattal lehet igénybe venni.

(3) A parkolójegyet, illetve a kedvezményt vagy díjmentességet igazoló okiratot a járművön jól látható módon kell elhelyezni. Bérlet megváltása esetén – szálláshelybérlet kivételével – az üzemeltető papír alapú bérletet nem állít ki, a helyszínen elektronikus úton ellenőrzi a parkolás jogszerűségét.

(4) A parkolójegy, valamennyi bérlet, valamint az elindított és visszaigazolt mobilparkolás csak az adott övezetben található parkolóhely használatára jogosít.

6. § (1) A díjköteles várakozási területekre rendszámhoz kötött bérlet váltható, a bérletek fajtáit és díját a 2. melléklet tartalmazza. A bérlet megvásárlásakor a forgalmi engedélyt be kell mutatni. Ha a forgalmi rendszám megváltozik, a megváltozott adatokat 8 napon belül be kell jelenteni.

(2) A bérlet váltható havi, féléves és éves időtartamra.

(3) Az éves bérlet adott év február 1. napjától következő év január 31. napjáig érvényes.

(4) A féléves bérlet az I. félévre megváltott bérlet esetén tárgyév július 31. napjáig, a II. félévre megváltott bérlet a következő év január 31. napjáig érvényes.

(5) A szálláshelybérletek esetében a féléves bérlet a (4) bekezdéstől eltérő hat havi időszakra is megváltható.

(6) A havi bérlet a naptári hónapot követő hónap 5. napjáig érvényes, kivéve az utolsó naptári hónapot, amikor az a következő év január 15. napjáig érvényes.

(7) Az év közben váltott éves bérletek ára az egész éves bérlet árának hónapok szerinti arányos része. A váltás napjának hónapja teljes hónapnak számít.

(8) A szállásbérlet megrongálódása, vagy elvesztése esetén a kezelési költség megfizetése mellett a bérlet kicserélhető, illetve új bérlet állítható ki.

7. § (1) A Kőszegen lakó- vagy tartózkodási hellyel rendelkező magánszemélyek éves övezetbérlettel, lakásonként legfeljebb két járműre igénybe vehetik a jármű tulajdonosának, vagy üzembentartójának lakó-, vagy tartózkodási helye szerinti parkolási övezetben található parkolóhelyet. Az éves övezetbérlet megvásárlására való jogosultságot személyazonosító igazolvánnyal és a jármű forgalmi engedélyében megjelölt tulajdonos vagy üzembentartó lakó- vagy tartózkodási helyét tartalmazó hatósági igazolvánnyal igazolni kell. Ha a lakó-, vagy tartózkodási hely megváltozik, a megváltozott adatokat 8 napon belül be kell jelenteni.

(2) A Kőszegen lakó- vagy tartózkodási hellyel, vagy munkaviszonnyal, munkaviszony jellegű egyéb jogviszonnyal rendelkező magánszemélyek, valamint Kőszegen székhellyel, telephellyel, fiókteleppel rendelkező gazdálkodó szervezetek a várakozási övezetnek megfelelő parkolóbérlet megváltására jogosultak. A kőszegi magánszemélynek a bérlet megvásárlására való jogosultságát személyazonosító igazolvánnyal és a jármű forgalmi engedélyében megjelölt tulajdonos vagy üzembentartó lakó- vagy tartózkodási helyét tartalmazó hatósági igazolvánnyal kell igazolnia. A munkaviszony bizonyítására a munkáltató által kiadott igazolás, a gazdálkodó szervezet adatainak igazolására a cégkivonat szolgál.

(3) A Kőszegen lakó- vagy tartózkodási hellyel, illetve munkaviszonnyal, munkaviszony jellegű egyéb jogviszonnyal nem rendelkező magánszemélyek, valamint Kőszegen székhellyel, telephellyel, fiókteleppel nem rendelkező gazdálkodó szervezetek a várakozási övezetnek megfelelő parkolóbérlet megváltására jogosultak.”

**2.§**

Parkolási Rendelet 10-11. §-a helyébe a következő rendelkezés lép:

„10. § (1) A Chernel Kálmán Városi Könyvárba könyvszállítás céljából érkező járművek a Várkör 39. előtt egy parkolóhelyen egy óra időtartamig jogosultak díjmentesen várakozni.

(2) A Kőszegi Közös Önkormányzati Hivatal, Kőszeg Város Önkormányzata által fenntartott intézményei tulajdonában vagy üzembentartásában lévő járművek bármely várakozási területen díjmentesen jogosultak várakozni.

6. Díjfizetés alóli kedvezmények

11.§ (1) A Kőszegi Közös Önkormányzati Hivatal, a Jurisics-vár Művelődési Központ és Várszínház, a Kőszegi Városi Múzeum Könyvtár és Levéltár, a Plébániahivatal dolgozói, a Kőszegi Járási Hivatal vezetői és dolgozói tulajdonában, vagy üzembentartásában lévő járművek, a Kőszegi Közös Önkormányzati Hivatalt Kőszeg városával együtt fenntartó települések polgármesterei a Brenner-ház udvarán, a bírósági és ügyészségi dolgozók az ún. „Csónaktömb”-ben intézményi, dolgozói éves bérlettel jogosultak várakozni,

(2) A Felsőbbfokú Tanulmányok Intézetének vendégei 5 db változó rendszámra szóló intézményi, dolgozói éves bérlet birtokában jogosultak várakozni a Chernel u. 14. – 16. szám közötti közterületen. Az Intézet dolgozói intézményi, dolgozói éves bérlet birtokában jogosultak várakozni a Chernel u. 14. – 16. szám közötti közterületen, a Győry János utcában, valamint a Várkör 57-59. házszámú ingatlanokkal szemben kijelölt területen.

(3) Kőszeg város polgármestere, alpolgármestere, jegyzője, aljegyzője, Kőszeg Város Önkormányzata Képviselő-testületének tagjai és a bizottságok külső tagjai a Brenner-ház udvarán, valamint bármely díjköteles várakozási területen, a történelmi egyházak képviselői, Kőszeg város területén működő háziorvosok és házi gyermekorvosok, védőnők, valamint a készenléti szolgálatot végző tűzoltók bármely díjköteles várakozási területen jogosultak intézményi, dolgozói éves bérlettel várakozni.

(4) A Kőszeg Meseváros Óvoda és Bölcsőde székhelyóvoda dolgozói a Károly Róbert téri díjköteles várakozási területre intézményi, dolgozói éves parkolóbérlet vásárlásra jogosultak.

(5) Egy érintett személy csak egy darab intézményi, dolgozói bérlet vásárlására jogosult.

(6) A díjköteles várakozási területen található hatósági nyilvántartásba vett szálláshelyek üzemeltetői szálláshelybérlet megvásárlására jogosultak. A bérleten a 7. § (1)-(2) bekezdésétől eltérően a szálláshely nevét kell feltüntetni, és a bérleteket szálláshelyenként 1-től kezdődő folyamatos sorszámozással kell ellátni.

(7) Az Írottkő Szálló Kőszeg Város Önkormányzata Képviselő-testületének a belváros gépjármű-közlekedésének szabályairól szóló 3/2019. (III.8.) önkormányzati rendelet hatálya alá nem tartozó díjköteles várakozási területre, vendégei részére további 12 darab szálláshelybérlet vásárlására jogosult.

(8) A történelmi belvárosban lévő szálláshelyek a Károly Róbert téri díjköteles várakozási területre szobaszámuknak megfelelő mennyiségű szálláshelybérlet vásárlására jogosultak. A szálláshelybérlettel a Behajtási rendeletben meghatározott időszakban a Brenner-ház udvarán is jogosultak várakozni.”

**3.§**

(1) Parkolási Rendelet 1. mellékletének helyébe az 1. melléklet lép.

(2) Parkolási Rendelet 2. mellékletének helyébe az 2. melléklet lép.

**4.§**

Hatályát veszti a Parkolási Rendelet 9. §-a.

**5.§**

Kőszeg Város Önkormányzata Képviselő-testületéneka belváros gépjármű-közlekedésének szabályairól szóló 3/2019. (III.8.)önkormányzati rendelete (a továbbiakban: Behajtási Rendelet) 1. §-a helyébe a következő rendelkezés lép:

„1.§ A rendelet hatálya kiterjed Kőszeg Város közigazgatási területén a Jurisics térre, a Rajnis József, a Táblaház, a Schneller István, a Chernel István, a Bem József, a Kelcz-Adelffy, a Városház utcákra, a Diáksétányra (a továbbiakban együtt: történelmi belváros), a Fő tér 2. számú épület mögötti belső parkolóra (a továbbiakban: Csónaktömb), a Szűk utca, valamint a Kossuth L. u. 12-14. és 16. szám alatti ingatlanok által határolt területre, az azon keresztül megközelíthető közterületekre, valamint a Hegyalja utcára.”

**6.§**

A Behajtási Rendelet 6. §-a helyébe a következő rendelkezés lép:

„6.§ (1) A Kőszegi Közös Önkormányzati Hivatal, a Jurisics-vár Művelődési Központ és Várszínház, a Kőszegi Városi Múzeum, Könyvtár és Levéltár, a Plébániahivatal dolgozói, a Kőszegi Járási Hivatal vezetői és dolgozói, Kőszeg város polgármestere, alpolgármestere, jegyzője, aljegyzője, Kőszeg Város Önkormányzata Képviselő-testületének tagjai és bizottságainak külső tagjai, valamint Bozsok és Velem községek polgármesterei a Brenner-ház udvarára jogosultak behajtani és a Parkolási rendeletben foglaltak szerint várakozni.

(2) A Felsőbbfokú Tanulmányok Intézetének vendégei és dolgozói intézményi, dolgozói éves bérlet birtokában jogosultak behajtani és várakozni a Chernel u. 14. – 16. szám közötti közterületen.

(3) A Csónaktömbben garázzsal rendelkezők a garázs megközelítésére behajtási engedélyre jogosultak.

(4) A Kőszegi Városüzemeltető és Kommunális Szolgáltató Nonprofit Kft. üzembentartásában lévő gépjárművek a rendelet hatálya alá tartozó területekre behajtási-és várakozási engedélyre jogosultak.”

**7.§**

A Behajtási Rendelet 5. § (3) bekezdésében a „kedvezményes éves parkoló bérlettel” szövegrész helyébe a „szálláshelybérlettel” szöveg lép.

**8.§**

Hatályát veszti a Behajtási Rendelet 11. §-a.

**9.§**

Ez a rendelet 2025. február 1-jén lép hatályba.

**Dr. Zalán Gábor s.k. Básthy Béla s.k.**

jegyző polgármester

1. melléklet a …/2024. (…) önkormányzati rendelethez

***„1. melléklet a 16/2015. (VI. 26.) önkormányzati rendelethez***

**Díjköteles várakozási területek**

**1. Az I. övezetbe (piros) sorolt várakozási területek:**

1. Rákóczi F. utca Temető utcától Fő térig terjedő szakasza
2. Várkör 57-59. házszámú ingatlanokkal szemben kijelölt terület, valamint a Várkör 61-67. házszámú ingatlanok előtti terület, kivéve Jézus Szíve templom melletti szakasz
3. Rajnis József utca
4. Táblaház utca,
5. Schneller István utca,
6. Chernel utca,
7. Kelcz-Adelffy utca,
8. Várkör Kossuth L. utca és Országzászló közötti szakasza.

**2. A II. övezetbe (zöld) sorolt várakozási területek:**

1. Győry János utca,
2. Ady Endre utca,
3. Temető utcának a Rákóczi F. utca és Győry J. utca közötti szakasza,
4. Rákóczi F. utca Temető utcától Fekete kertig terjedő szakasza,
5. Munkácsy M. utca
6. Kossuth L. utca,
7. Várkör Országzászlótól Károly Róbert térig terjedő szakasza,
8. Károly Róbert tér,
9. Gyöngyös utca,
10. Pék utca,
11. Liszt F. utca páros oldalának 2-18. házszámig terjedő szakasza, páratlan oldalának 11-15. házszám közötti és 23-29. házszám közötti szakasza.
12. Táncsics M. utca.

2.13. Petőfi tér 7-13., 8-12. házszámok és az üzemanyagtöltő állomás által körülhatárolt közterület.

**3. Kizárólag behajtási és várakozási engedéllyel és parkolóbérlettel együtt igénybe vehető várakozási területek:**

3.1. Brenner-ház udvar

3.2. Kossuth L. utca és a Rákóczi F. utcák közötti „Csónaktömb” parkoló,

3.3. A 2247/2 hrsz-ú ingatlan Kossuth L. u. 12-14. és 16. szám alatti ingatlanokkal szomszédos területe.”

1. melléklet a …/2024. (…) önkormányzati rendelethez

***„2. melléklet a 16/2015. (VI. 26.) önkormányzati rendelethez***

**Várakozási díjak**

*1. Parkolójegyek díja*

|  |  |  |  |
| --- | --- | --- | --- |
|  | A | B | C |
| 1. |  | I. övezet (piros) | II. övezet (zöld) |
| 2. | 1 órai várakozási díj | 440 Ft | 320 Ft |
| 3. | Legrövidebb várakozási idő díja | 110 Ft | 80 Ft |
| 4. | Napijegy | 2 200 Ft | 1 600 Ft |
| 5. | Autóbuszok 1 órai várakozási díja | - | 1 000 Ft |
| 6. | Autóbusz napijegy | - | 4 500 Ft |

*2. Bérletek díja*

|  |  |  |  |  |  |
| --- | --- | --- | --- | --- | --- |
|  | A | B | C | D | E |
| 1. | Típus | Érvényes | Egység | Ár (nettó) | Ár (bruttó) |
| 2. | Éves övezetbérlet  lakóknak | I. vagy II. övezet | Ft/év | 12 598 Ft | 16 000 Ft |
| 3. | Havi parkolóbérlet | I. övezet | Ft/hó | 9 449 Ft | 12 000 Ft |
| 4. | II. övezet | Ft/hó | 4 724 Ft | 6 000 Ft |
| 5. | összevont | Ft/hó | 11 811 Ft | 15 000 Ft |
| 6. | Éves parkolóbérlet  (nem kőszegi illetőségű magánszemélyeknek, ill. gazdálkodó szervezeteknek) | I. övezet  (piros) | Ft/év | 47 244 Ft | 60 000 Ft |
| 7. | Éves parkolóbérlet  kőszegi illetőségű magánszemélyeknek, dolgozóknak ill. gazdálkodó szervezeteknek | Ft/év | 33 071 Ft | 42 000 Ft |
| 8. | Éves parkolóbérlet  (nem kőszegi illetőségű magánszemélyeknek, ill. gazdálkodó szervezeteknek) | II. övezet  (zöld) | Ft/év | 23 622 Ft | 30 000 Ft |
| 9. | Éves parkolóbérlet  kőszegi illetőségű magánszemélyeknek, dolgozóknak ill. gazdálkodó szervezeteknek | Ft/év | 16 535 Ft | 21 000 Ft |
| 10. | Éves összevont parkolóbérlet  (nem kőszegi illetőségű magánszemélyeknek, ill. gazdálkodó szervezeteknek) | összevont | Ft/év | 59 055 Ft | 75 000 Ft |
| 11. | Éves összevont parkolóbérlet  kőszegi illetőségű magánszemélyeknek, dolgozóknak ill. gazdálkodó szervezeteknek | Ft/év | 41 139 Ft | 52 500 Ft |
| 12. | Intézményi, dolgozói éves parkolóbérlet | 11. § (1) – (5) bekezdés | Ft/év | 16 535 Ft | 21 000 Ft |
| 13. | Éves szálláshelybérlet | 6. § (5) bekezdés, 11. § (6)-(8) bekezdés szerint | Ft/év | 31 496 Ft | 40 000 Ft |
| 14. | Féléves szálláshelybérlet | 6. § (5) bekezdés, 11. § (6)-(8) bekezdés szerint | Ft/félév | 23 622 Ft | 30 000 Ft |
| 15. | Kezelési költség – elveszett, megrongálódott bérlet esetén | 6. § (8) bekezdés | Ft/db | 1 575 Ft | 2 000 Ft |

**ELŐZETES HATÁSVIZSGÁLATI LAP**

**a fizető parkolók működésének és igénybevételének rendjéről szóló 16/2015. (VI. 26.) önkormányzati rendelet és a belvárosi gépjármű-közlekedésének szabályairól**

**szóló 3/2019. (III. 8.) önkormányzati rendeletek módosításáról**

**módosításáról szóló rendelet-tervezethez**

**(a jogalkotásról szóló 2017. évi CXXX. törvény 17. §-a alapján)**

**A tervezett jogszabály várható következményei, különösen**

**I. társadalmi hatásai:**

A lakóhelyhez kötődő bérlet övezetbérletté történő átalakításának eredményeként várhatóan megnő a bérletvásárlások száma és ezáltal a történelmi belvárost terhelő parkolás nagyobb földrajzi területen oszlik szét.

**II. gazdasági és költségvetési hatásai:**

A tervezet gazdasági és költségvetési hatásait tekintve várhatóan bevételnövekedést okoz.

**III. környezeti következményei:**

A tervezetnek környezeti következményei nincsenek.

**IV. egészségi következményei:**

A tervezetnek egészségi következménye nincs.

**V. adminisztratív terheket befolyásoló hatásai:**

A rendelet módosítása a papír alapú bérletek kivezetésével kedvezően befolyásolja az üzemeltető adminisztratív terheit.

**VI. megalkotásának szükségessége:**

A város központi részén tapasztalható forgalomnövekedés miatt új területek parkolási övezetbe történő bevonása, a díjfizetés alóli mentességek és kedvezmények körének pontosítása, illetve a 2022-2023. évi kiemelkedően magas infláció miatt indokolt a rendelet módosítása.

**VII. a jogalkotás elmaradásának várható következményei:**

Nem jár következményekkel.

**VIII. alkalmazásához szükséges személyi, szervezeti, tárgyi és pénzügyi feltételek:**

Nem igényel többlet feltételt az eddigiekhez képest.